L'Ajuntament de Tàrrega ha seleccionat, en el marc del seu primer procés de pressupostos participatius, un total de 76 propostes formulades per la ciutadania d'entre les 350 aportacions rebudes. Tal com va explicar aquest dilluns el govern municipal en una sessió informativa oberta a la ciutadania, les propostes vàlides s'elevaran a les dues següents fases del procés: el Fòrum Ciutadà de Priorització i la votació final. D'aquesta manera, la capital de l'Urgell ha reprès el procés de pressupostos participatius després de diversos parèntesis electorals. Totes les aportacions van ser recollides en el tram final de l'anterior mandat mitjançant via telemàtica i bústies físiques. Posteriorment, es van agrupar les propostes similars o repetides i se'n van descartar altres per no ser viables, no ser de competència municipal o no ser considerades com una inversió.  En concret, l'Ajuntament de Tàrrega preveu destinar 100.000 euros del capítol d'inversions de l'exercici 2020 a allò que finalment determini la ciutadania en la votació final que es convocarà entre el 20 de gener i el 4 de febrer. Prèviament, el dijous 19 de desembre, tindrà lloc el Fòrum Ciutadà de Priorització, en què els veïns debatran i elegiran els projectes finalistes que es portaran a la votació final. Els vots s'emetran telemàticament i hi podran participar totes les persones majors de 16 anys empadronades a Tàrrega. La majoria de les 76 propostes vàlides fan referència a projectes urbanístics i millores de l'espai públic. Són, per exemple, la instal·lació de bústies amb bosses per recollir els excrements dels gossos; la construcció de passos reductors de velocitat; la millora de la senyalització del patrimoni; l'augment de la dotació de màquines de neteja, i més inversions pel que fa a mobiliari urbà, parcs infantils i enllumenat. Totes les propostes de la ciutadania, tant les vàlides com les desestimades, es poden consultar al web www.decidimtarrega.cat.

Summary: Tàrrega convoca un fòrum ciutadà per debatre 76 propostes formulades en el marc dels pressupostos participatius


La CUP ha assegurat aquest dijous a la tarda que el seu regidor a Barcelona, Josep Garganté, en cap cas va coaccionar un metge del Centre Peracamps del Raval perquè canviés un informe mèdic per unes lesions a un manter, sinó que simplement va sol·licitar una segona visita mèdica al venedor ambulant sense la presència de cap agent de la Guàrdia Urbana. Garganté serà jutjat properament per un delicte lleu de coaccions al facultatiu, després que aquest el denunciés. En un comunicat, el partit opina que és la Guàrdia Urbana qui coacciona, ja que va "incitar" el facultatiu a denunciar el regidor i, a més, agents de paisà el van gravar en vídeo "mentre exercia el legítim dret de representació política". "La seva presència no és casual, sinó que respon a la voluntat de criminalitzar el suport als manters", assegura la CUP. De fet, opinen que la Guàrdia Urbana "fa un pas endavant en la criminalització dels manters", i emmarquen aquesta denúncia contra Garganté en "la campanya repressiva contra la venda ambulant i contra els col·lectius que li donen suport". L'incident es va produir el 23 de març quan a primera hora de la tarda la Guàrdia Urbana va intentar dissoldre una concentració de venedors ambulants irregulars a la zona de Drassanes. Segons l'atestat policial, "la dispersió massiva de diverses persones" va suposar que un dels venedors subsaharians resultés lesionat. Va ser atès per un metge del Peracamps que va indicar que la lesió s'havia produït per una caiguda. Cap a les 8 del vespre, el metge va rebre la visita de Garganté i diverses persones no identificades que haurien discutit amb ell perquè canviés l'informe mèdic, cosa a la qual el metge es va oposar. Segons la denúncia, Garganté hauria insistit perquè canviés la causa de la lesió, i en comptes d'una caiguda posés una empenta o agressió. En canvi, segons la CUP, Garganté i un membre del col·lectiu Tras la Manta, "a petició del propi ferit, es van limitar a sol·licitar una nova assistència mèdica sense la presència de la Guàrdia Urbana, ja que, segons el venedor ferit, va ser assistit en presència d’un agent, motiu pel qual no va poder explicar amb llibertat els motius de les lesions que havia patit". Garganté va ser denunciat i ara s'enfronta a una pena de muta d'un a tres mesos.

Summary: La CUP nega que Garganté coaccionés un metge sinó que va demanar una visita al manter sense presència de la Urbana


La Fundació Mapfre acollirà des d'aquest dimecres al 8 de setembre l'exposició 'Richard Learoyd' dedicada a un dels fotògrafs contemporanis més reconeguts en l'actualitat. La mostra inclou 51 obres de l'artista en el punt més àlgid de la seva carrera i combina paisatges, retrats i natures mortes. El tret diferencial de Learoyd és el mètode que utilitza per fer les fotografies: una cambra obscura de grans dimensions dissenyada per ell mateix amb principis òptics antics. Amb aquest procés artesanal l'artista busca que les imatges tinguin significat i siguin "inoblidables". "Quan la gent veu les fotografies senten que són una mica diferents que la majoria d'imatges que veus exposades o al dia a dia. Una petita diferència en fotografia és una milla", ha dit aquest dimarts a l'ACN el fotògraf britànic. La mirada al passat és inevitable en les obres d'aquest fotògraf nascut a Nelson (Regne Unit) el 1966, ja que contenen constants referències a la història de la pintura per la tècnica que utilitza. I és que les seves fotografies semblen, en molts casos, pintures que recorden a retrats d'autors com Jean-Auguste-Dominique Ingres. Learoyd reconeix que es deu al fet que tenen un "cert tret de composició i aïllament". "En realitat són purament fotogràfiques, però entenc que a la gent li pugui recordar a pintures", ha apuntat l'autor.  L'exposició, comissariada per Sandra S. Phillips, conservadora emèrita de fotografia al San Francisco Museum of Modern Art, inclou producció de l'última dècada de Learoyd. Hi predominen els retrats i les figures, moltes nues, en què hi vol transmetre sensació de llunyania, emocions interioritzades i una estranya bellesa inherent en un present ple d'inquietud.  "Fotografiar més d'una persona és molt difícil. I em vaig interessar en el retrat. Mirar a l'altra persona i tenir una empatia i connexió a través de la representació i sentir què pot transmetre aquella persona a través de la càmera", ha explicat l'autor sobre el seu treball.  Els retrats només els podia fer des dels seu estudi, ja que el volum de la càmera que utilitza no li permetia sortir a l'exterior per fotografiar coses que l'interessaven i que hauria volgut immortalitzar. Learoyd reconeix que estan fetes d'una manera "molt poc convencional", però no volia renunciar a aquest mètode de cambra obscura perquè és el que li permet donar significat a unes imatges que són "úniques" i que quedin en la retina del visitant.  "La gent que treballa en una oficina té un fort desig de sortir. Volia trobar la manera de fer imatges fora de l'estudi", ha explicat l'artista després de vuit anys de treballar només a l'estudi. Finalment, va trobar la manera de modificar la seva gran cambra obscura i va poder sortir a l'exterior i començar a treballar, aquesta vegada, en blanc i negre i en grans dimensions.  A la mostra es poden veure paisatges que troba especialment en petites ciutats de l'Europa de l'Est. Per encàrrec de la Fundació Mapfre, també inclou un paisatge fet a Lanzarote, que s'incorporarà a la col·lecció de fotografia de l'entitat, que ja disposa de dues fotografies de l'artista. També destaquen els cotxes cremats que col·lecciona a Estats Units i que són protagonistes de fotografies com a metàfora d'un present angoixant.

Summary: Richard Learoyd porta la seva artesania fotogràfica a la Fundació Mapfre amb retrats i paisatges "inoblidables"


El conseller de Treball, Afers Socials i Famílies, Chakir el Homrani, ha considerat aquest dimecres un "requisit imprescindible" en el món actual ser una comunitat "diversa i cohesionada". El titular de la cartera d'Afers Socials ho ha dit en el marc de la presentació de la guia 'Fer nova ciutadania des del món local: propostes per la inclusió, la interacció i la diversitat', acompanyat del secretari d'Igualtat, Migracions i Ciutadania, Oriol Amorós, i de diferents líders del món local. El Homrani ha aprofitat la presentació i la jornada de treball posterior per posar en valor les "bones pràctiques" liderades per diferents municipis en matèria d'immigració. El Homrani ha destacat el treball que es fa des de l'àmbit local, social i ciutadà per la diversitat i per la cohesió social, i ha cridat a prendre consciencia que la societat "cada vegada serà mes diversa". Una diversitat que planteja "reptes" però que "ens fa mes forts". Pel que fa a la nova guia, el conseller n'ha destacat que mostra la "capacitat de generar aliances" i la "complicitat que s'ha anat treballant dia a dia en l'àmbit local". També ha destacat la necessitat d'incorporar els sentiments i l'empatia en la lluita contra els discursos d'odi: "La irracionalitat i la por són un perill, però la millor resposta en la qual ens enfortim tots ve d'un àmbit que és absolutament dels sentiments, que és aquella cosa que ens fa éssers socials, humans, que és l'empatia". De la seva banda, Amorós ha observat que tota la qüestió relacionada amb la rebuda i inclusió de la diversitat "és una política que depèn del que fan 7,5 milions de ciutadans", i ha destacat la dificultat de fer un manual que "tradueixi en fets concrets, en idees estructurades i clares allò que és molt complex". En tot cas ha celebrat que "en aquest àmbit, la ciutadania, agents locals i Generalitat no només treballem junts, sinó que som un equip". La guia presenta casos pràctics que exemplifiquen la bona gestió dels drets de ciutadania en l'àmbit municipal, com ara el dret a l'empadronament o l'accés als serveis d'acollida dirigits a les persones nouvingudes, entre d'altres. També dedica un apartat als programes que es despleguen a diferents municipis per adaptar els serveis a la societat real i diversa, com la millora de la mobilitat i accessibilitat o l'èxit educatiu, entre d'altres programes. Finalment tracta temes relacionats amb la gestió de la diversitat i, en aquest context, s'han presentat experiències com el Projecte Salam liderat per la Universitat de Vic, així com la gestió de la diversitat religiosa que es fa des del consorci social de la Garrotxa.

Summary: El Homrani considera "requisit imprescindible" en el món actual ser una comunitat "diversa i cohesionada"


La dona havia pujat fins al mas per donar menjar els animals i va quedar incomunicada durant dos dies a causa del temporal ACN Castell de l'Areny.-Els Bombers de la Generalitat han evacuat aquest dimarts una dona de 63 anys que havia quedat atrapada per la neu en una masia de l'Alt Berguedà. Segons els Bombers, la dona havia quedat incomunicada i sense electricitat des de feia dos dies en una masia de Castell de l'Areny, concretament situada al Pla de l'Orri, a causa del temporal de neu. Havia pujat fins a la masia, situada a uns 1.700 metres d'altura, per fer-hi feines domèstiques com donar menjar els animals de la finca. Una seva companya ha avisat els Bombers cap a un quart de dotze del migdia i han pogut evacuar-la amb helicòpter fins al punt on es trobava el seu vehicle, a Vilada. La dona es troba en bones condicions, segons han apuntat els Bombers.

Summary: Els Bombers evacuen amb helicòpter una dona atrapada per la neu en una masia de l'Alt Berguedà


La mobilització compta amb suport de tots els grups parlamentaris amb representació a les Corts Valencianes a excepció del Partit Popular ACN València .-El portaveu autonòmic de Ciutadans al País Valencià, Fernando Giner, ha anunciat aquest dilluns que la seva formació assistirà a la manifestació unitària del pròxim 18 de novembre amb el lema 'Per un finançament just' per al territori. Giner ha fet aquest anunci en roda de premsa posterior a la reunió del comitè autonòmic del partit. Amb l'anunci de Ciutadans, la mobilització, convocada pels sindicats UGT i CC.OO al País Valencià, compta amb el suport de tots els partits amb representació a les Corts Valencianes, a excepció del PP. La setmana passada, la Confederació Empresarial Valenciana (CEV) també va anunciar la seva participació, després que en un principi signés el manifest de la convocatòria però posteriorment expressés els dubtes a assistir-hi si no hi havia unanimitat política.  En roda de premsa, el portaveu autonòmic valencià de Ciutadans ha confirmat el suport a la manifestació assenyalant que abans de participar la formació volia conèixer "el lema i el guió, que no hi hauria enfrontament i que hi ha consens entre la societat". Giner ha confirmat així l'assistència de Cs però ha demanat al govern valencià "coherència i gestió. Això es fa en les institucions".  La manifestació, que vol fer visible al carrer el consens polític, econòmic i social sobre l'infrafinançament del territori, compta amb suport del govern de la Generalitat Valenciana.  PSPV, Compromís i Podem varen explicitar en roda de premsa el seu suport a la manifestació que, convocada pels sindicats majoritaris, compta també amb les adhesions de més de mig centenar d'associacions, entitats i organitzacions com Acció Cultural del País Valencià, la PAH, la Unió de Llaurados, Intersindical o CSIF, entre altres.  Manifest El manifest que acompanya la protesta recorda que el març vinent es compliran 40 anys de la creació del Consell del País Valencià, "un esforç compartit en el qual es va implicar tota la societat i que va desembocar en l’Estatut d’autonomia" i que ara, quatre dècades més tard," ens trobem en un moment que requereix aquesta mateixa unitat per fer-nos escoltar i aconseguir un futur sense més hipoteca que la nostra capacitat per a generar riquesa, benestar i progrés". El text assenyala que cada valencià rep 237 euros menys que la mitjana de l'Estat, 839 euros menys que l’autonomia millor finançada, entre un 10% i un 29% menys de recursos, respectivament. "Si sumem infrafinançament i infrainversió, enguany, la nostra discriminació arribarà als 1.600 milions d’euros, si sols ens comparem amb la mitjana. Estem en una situació insòlita, sobretot perquè tenim una renda per càpita inferior en 12 punts a la mitjana. I, no obstant això, som l’autonomia que menys recursos per habitant rep; l’única que, tot i ser pobra, aporta al conjunt de l’Estat", remarca. Davant aquesta situació "insuportable" i "prolongada discriminació", el manifest recorda que la comissió de persones expertes per al disseny d’un nou model va assenyalar que el problema es remunta a l’inici dels sistemes de finançament autonòmic.  El text exigeix  una reforma immediata del sistema de finançament que estableixi un nou model amb recursos suficients i repartits equitativament entre totes les autonomies, que possibiliti als valencians i a les valencianes tenir uns serveis públics fonamentals dignes i exercir les competències pròpies. Així mateix, reivindica un repartiment de les inversions i una execució que acabi amb el dèficit inversor, que compensi la insuficiència inversora en els últims anys i dediqui una quantitat de recursos ajustada al pes poblacional. El manifest  també reclama el reconeixement dels dèficits de finançament acumulats directament pel mal funcionament dels diferents sistemes de finançament, i l’establiment de mecanismes de compensació perquè el nou model no neixi "llastrat per la injustícia diferida dels anteriors". Per últim, remarca que el poble valencià ha de reivindicar "més unit que mai, que puguem aconseguir plenament els drets reconeguts en la nostra Constitució. Vivim un moment històric en el qual podem acabar definitivament amb la discriminació, per avançar cap a una societat més prospera, més social i més justa".

Summary: Ciutadans participarà en la manifestació 'Per un finançament just' al País Valencià del pròxim 18 de novembre


El jove condemnat  a un any i mig de llibertat vigilada per desordres públics i atemptat a l'autoritat durant  la protesta a Lleida per la detenció de Carles Puigdemont, recorrerà la sentència en considerar el judici "una farsa". El menor encausat considera que és un "cap de turc" i que tot forma part d'una "persecució política".  Segons el  comunicat que fa el jove a través del tuiter dels CDR Barris Nord, la jutgessa fa un relat "totalment fals". El jove critica que "en un règim feixista no calen proves per condemnar-te", ja que fins i tot, el responsable de l'ARRO va dir que el noi  "donava puntades i cops de puny" i que "animava a fer-ho a les 3.000 persones que hi eren". En canvi, el condemnat assegura que "els únics que van atemptar van ser  els Mossos donant cops de porra". El jove afegeix que l'objectiu és "posar condemnes exemplars" per "atemorir" a la gent a l'hora d'"organitzar-se i manifestar-se". El menor també lamenta  en el comunicat que el Govern i les organitzacions com Òmnium i l'ANC  els "criminalitzen" quan van "més enllà del seu legalisme". A més, afegeix que són "assenyalats" per portar la cara tapada "per evitar la repressió" i assegura que si no ho fan així  són "perseguits, condemnats i apallissats".   En la protesta convocada pels Comitès de Defensa de la República davant la subdelegació del govern espanyol a Lleida, el 25 de març de 2018, es van viure escenes de tensió entre els manifestants i els Mossos, que van carregar diverses vegades per evitar que els concentrats poguessin arribar fins a les portes de l'edifici. La mobilització, amb el lema 'Trenquem les cadenes de la repressió', va arribar a congregar més de 3.000 persones, una xifra que es va reduir a uns quants centenars quan van començar els enfrontaments amb la policia. Hi ha deu investigats més, majors d'edat, que encara no tenen data de judici. Se'ls acusa de desordres públics i atemptat als agents de l'autoritat.

Summary: El jove condemnat per protestar a Lleida per la detenció de Puigdemont recorrerà la sentència per la "farsa" del judici


Els Mossos d'Esquadra han detingut a Barcelona un imam d'una mesquita del barri Gòtic de Barcelona acusat d'agressions sexuals a un menor, segons ha avançat 'La Vanguàrdia' i han confirmat a l'ACN fonts policials. La detenció es va produir a la matinada de dimarts a dimecres i els Mossos estan investigant el cas. Segons el rotatiu, la víctima, de 9 anys, és un dels nens que assistia a les classes d'Alcorà que es feien cada tarda a l'interior de la mesquita i que impartia el detingut, de 30 anys. Els investigadors estan contactant amb totes les famílies dels infants que assistien a les classes de l'imam per determinar si altres menors podrien haver patit abusos sexuals, segons han informat fonts properes al cas a l'ACN. Es tracta d'una indagació complexa i molt delicada i per això els Mossos podrien allargar la detenció de l'imam abans de passar-lo a disposició judicial, han assenyalat les mateixes fonts.

Summary: Els Mossos detenen un imam d'una mesquita del barri Gòtic de Barcelona per abusos sexuals a un menor


El promotor dels polèmics macroprostíbuls de Mataró està convençut d'iniciar les obres d'un dels dos locals en les pròximes hores –el segon el farà més endavant–, malgrat el litigi judicial encara obert amb l'Ajuntament. De fet, la previsió era començar aquest dilluns, però la pluja ho ha impedit. L'empresari, Josep Maria Colomer, ha explicat en declaracions a l'ACN que, malgrat "totes les pegues" de l'Ajuntament en els darrers vuit anys, "actualment és a punt de començar l'obra i, a continuació, s'obrirà el negoci". Colomer calcula que un cop entrin les màquines, els bordells podran obrir en uns divuit mesos. Sobre les crítiques rebudes per part del consistori en relació al model de negoci que representen els prostíbuls, Colomer es mostra contundent: "El que dona mala imatge és el 'botellon' al carrer i les borratxeres de nens de catorze anys". "Serà un dels locals més luxosos de tota Europa". Així ha definit Colomer el projecte del macroprostíbul que pretén obrir a la cruïlla de la Via Sèrgia i el carrer Resseguidora del polígon Les Hortes de Mataró. És un dels dos locals que vol aixecar en aquesta zona de la ciutat i que suposarà una inversió de 25 MEUR. Segons ha detallat el mateix Colomer a l'ACN, l'aforament màxim previst és de 1.200 persones, tot i que l'afluència habitual calcula que sigui d'unes 600 persones els caps de setmana. L'empresari defensa l'exclusivitat del prostíbul i assegura que "el client d'aquests locals ha canviat molt" i "no dona problemes" com defensa el consistori. "No dona mala imatge! El que dona mala imatge són 10.00 persones fent 'botellón' al carrer i les borratxeres de nens de catorze, quinze i setze anys. Això sí dona mala imatge", ha etzibat Colomer, que lament la incapacitat municipal a l'hora de pacificar la zona d'oci nocturn de la ciutat. L'empresari també critica els entrebancs que ha posat el consistori per evitar l'obertura d'aquest tipus de locals a la ciutat. La polèmica, de fet, compleix vuit anys aquest dimarts, quan l'ACN va fer públiques les intencions de Colomer i s'iniciava un llarg litigi judicial amb l'Ajuntament. Colomer resol que actualment ja disposa d'una "llicència definitiva d'activitat, que està lligada a la llicència d'obres", després que diverses sentències li hagin donat la raó. L'Ajuntament, però, no ho veu igual i entén que si bé la llicència d'activitats estaria vigent, no existiria actualment cap llicència d'obres vinculada amb aquest projecte. Fonts municipals han explicat que el Departament de Llicències del consistori està amatent a qualsevol passa que pugui fer el promotor dels macroprostíbuls en els pròxims dies, després que anunciés l'inici d'obres per aquest dilluns. Colomer assegura que només la pluja ha obligat a retardar l'inici. 54 habitacions i espais exclusius per a clients VIP El local que es projecte porta per nom 'Chocolate Night Club' i compta amb un total de 54 habitacions. Segons els detalls del projecte, al que ha tingut accés l'ACN, la planta baixa està destinada a dues sales de ball –una per a clients VIP– que sumen més de 1.000 metres quadrats. A la primera planta hi ha un reservat VIP i sis habitacions exclusives de 40 metres quadrats amb jacuzzi, mentre que a la segona planta estan previstes un total de 47 habitacions més. Al soterrani, a més dels serveis interns del local, s'hi preveu un aparcament per a 30 vehicles.

Summary: L'impulsor del macroprostíbul de Mataró: "L'Ajuntament ha posat totes les pegues però estem a punt de començar l'obra"


La Junta de Portaveus aprova les peticions de PSOE, Podem i ERC ACN Madrid.-El congrés dels diputats debatrà la setmana que ve la creació d’una comissió d’investigació sobre el cas Bankia, un cop que la Junta de Portaveus ha donat llum verda a les peticions que el PSOE, Podem, i ERC han presentat en aquesta direcció. Els grups volen determinar les responsabilitats polítiques que es deriven de l’actuació de l’òrgan regulador, després que aquest dilluns van dimitir els tres alts càrrecs del Banc d’Espanya investigats a l’Audiència Nacional per la seva actuació respecte a la sortida a borsa de l’entitat. Si els grups aconsegueixen posar-se d'acord, la setmana que ve la cambra donarà llum verda definitiva a la creació de la comissió, que es podria constituir en qüestió de setmanes. El portaveu del PP, Rafael Hernando, ha assegurat que la seva formació "no s'oposarà a que s'investigui" el cas, tot i que ha assegurat que "el que es va fer malament al passat no es pot repetir en el futur". El portaveu del PSOE, Antonio Hernando, ha justificat que la seva formació recuperi ara la petició de la comissió d’investigació que ja va fer el 2012 per “l’alarma social” que acompanya la investigació sobre els responsables tècnics de la supervisió del Banc d’Espanya sobre l’entitat, així pel paper de la CNMV en el control de la sortida a borsa d’una entitat sobre la que existien informes que alertaven de la seva mala situació financera.  El portaveu d’En Comú Podem, Xavier Domènech, també ha assegurat que la investigació de l’Audiència Nacinal posa de manifest que els supervisors van “jugar a favor dels seus i dels grans interessos”. Domènech ha anunciat una iniciativa perquè Bankia i Mare Nostrum no es privatitzin sinó que es converteixin en una banca pública “al servei de l’economia i per a les persones que tenen dificultat d’accés al crèdit”.  El diputat d’Units Podem Alberto Garzón també ha assegurat que és “el moment idoni” per aprovar la comissió d’investigació sobre la “corrupció legal” i la “transferència de diners públics a mans privades”. “Creiem que és adequat que aquest parlament pugui investigar que ha passat i extreure’n conclusions en un termini de tres a sis mesos”, ha dit. ERC també ha presentat una petició perquè s’investigui el cas Bankia al Congrés. “Aquesta hauria de ser la legislatura on es podria fer justícia política, i caldria fer també justícia judicial als que durant anys han estat corruptes o des del poder han permès la corrupció”, ha dit Tardà, que ha recordat que Fernández Ordóñez era una persona de confiança del PSOE quan governava.  La comissió també compta amb el suport de C’s, tot i que els del partit d’Albert Rivera volen que s’estengui també a la resta de caixes rescatades. El portaveu de C’s, Juan Carlos Girauta, ha afirmat que la creació de la comissió d’investigació és una “necessitat absoluta” i cal “investigar en conjunt” la forma de gestió d’entitats que “no van seguir criteris tècnico-financers, sinó polítics”. Segons Girauta la investigació ha d’anar més enllà de Bankia i afectar altres entitats “com Caixa Catalunya”.

Summary: El Congrés debatrà la setmana que ve la creació d’una comissió d’investigació sobre Bankia


L'expresident de la Generalitat, Artur Mas, ha assegurat aquest dimarts que els deu afectats per la sentència del Tribunal de Comptes, per l'organització del 9-N, estan "serens i ferms". "No ens agenollem, no defallim, ens fan mal però no ens fan por", ha afirmat en roda de premsa als jardins del Palau Robert al costat dels exconsellers Irene Rigau, Joana Ortega i Francesc Homs, l'endemà de la sentència que els condemna juntament amb sis acusats més a tornar 4,9MEUR pel procés participatiu del 2014. Mas, que n'ha parlat com un "avís per a navegants", ha assegurat que "els danys colaterals" per als lideratges del procés –"de formes diferents"- impliquen "intents clars de destrucció personal". "Fent ironia, això del Tribunal de Comptes sona més a Tribunal per passar comptes", ha resolt Mas.

Summary: Mas veu "una venjança" en la sentència del Tribunal de Comptes: "Ens fan mal però no ens fan por"


C's descarta una llista electoral conjunta amb PSC i PSC però crida a construir una "majoria alternativa" respectuosa amb les lleis ACN Barcelona.-La presidenta del grup parlamentari de C's, Inés Arrimadas, ha afirmat aquest dilluns, després que la CUP confirmés el seu rebuig a investir Artur Mas, que ara "és el moment de tornar a la normalitat i d'aprofitar unes eleccions que serveixin per a quatre anys". Uns nous comicis podrien donar lloc a un govern que garanteixi estabilitat, reformes i unió de tots els ciutadans, ha afegit. En roda de premsa al Parlament, Arrimadas ha insistit que la repetició electoral és el "menys dolent" dels escenaris possibles i ha criticat que Mas segueixi "aferrant-se a la cadira" malgrat no tenir la majoria social ni política necessàries. Així mateix, ha descartat una llista electoral conjunta amb PSC i PPC. Ha fet una crida, però, a construir una "majoria alternativa" respectuosa amb les lleis. Uns nous comicis catalans al març no són una bona notícia però sí "el menys dolent" dels escenaris, i és que l'alternativa era Artur Mas de president i una aposta rupturista allunyada de la legalitat. Aquest segueix sent el missatge de Ciutadans, que aquest dilluns ha assenyalat que la repetició electoral suposa poder "tornar a la normalitat" a Catalunya, tenir una legislatura normal de quatre anys i un govern que impulsi mesures de creació d'ocupació, lluita contra la corrupció, en favor de la justícia social i, sobretot, de respecte a la legalitat i de garantia de la unitat. "Tenim l'oportunitat de no dependre més de Mas i que no s'aferri més a la cadira", ha celebrat Arrimadas, que ha descartat per complet la possibilitat que Ciutadans, el PSC i el PPC construeixin una llista electoral conjunta. "Seria donar la raó als que volen veure en les eleccions un referèndum 'sí' o 'no' a la independència", ha argumentat. Tot i així, la líder de la formació 'taronja' a Catalunya ha insistit en la necessitat de construir una majoria alternativa constitucionalista que compleixi les lleis i acati els tribunals. D'altra banda, Arrimadas no s'ha aventurat a valorar si Mas podria optar aquesta setmana per fer un pas enrere en favor d'un presidenciable d'ERC. En cas que això succeeixi, "haurà trigat massa temps a fer-ho", s'ha queixat. "Estem farts que Mas vulgui dirigir el futur de Catalunya, deixant-ho en mans de la CUP, renunciï a governar i negociar millores per als catalans" sense tenir una majoria social ni parlamentària darrere, ha afegit. Finalment, ha dit que la repetició electoral tampoc és "descartable" a Espanya. Ha demanat "alçada de mires" als grans partits per tal d'evitar-ho perquè la situació no és comparable a la catalana, ha opinat, ja que aquí hi ha hagut un element que ha trencat amb la normalitat: la voluntat de declarar la independència. Així, ha emplaçat populars i socialistes a buscar els suports parlamentaris necessaris per tal que la legislatura arrenqui i es puguin posar sobre la taula propostes de reforma. En aquest context, Ciutadans -ha dit- és l'únic partit que garanteix "sensatesa, seriositat i estabilitat" i ha tret pit de ser la única força nascuda a Catalunya amb capacitat decisòria a la cambra espanyola.

Summary: Arrimadas creu que ha arribat l'hora de "tornar a la normalitat" i tenir un govern que garanteixi estabilitat i unió


La Guàrdia Urbana de Tarragona ha obert diligències a una dona de 51 anys per conduir sota els efectes de l’alcohol després de tenir un accident de trànsit. Pels volts de les dues de la matinada d’aquest dijous el cos policial ha estat alertat d’un accident a l’avinguda dels Països Catalans, al barri de Sant Pere i Sant Pau. Els agents han trobat un turisme bolcat al mig de la calçada i la seva conductora asseguda al voral. També han observat que tres vehicles aparcats presentaven danys lleus. Després que la conductora assegurés que no tenia cap dolor, els agents li han fet la prova d’alcoholèmia, la qual ha donat un resultat positiu penal de 0,68 mg/l en el primer test i de 0,57 en el segon -més del doble del màxim permès-.

Summary: Una conductora beguda bolca el cotxe a Tarragona


La coalició Junts per Mura (formada per ERC i la CUP) ha entrat aquest divendres una proposta a l'Ajuntament de Mura (Bages) per eliminar el nom d'Alfons Sala i Argemí del nomenclàtor de la població. Segons informen a través d'un comunicat, la proposta arriba en ple debat sobre la memòria històrica i la presència de simbologia franquista a l'espai públic. També han recordat que fa pocs mesos es va aprovar una moció al Parlament on es demanava explícitament a tots els ajuntaments catalans que substituïssin els noms del nomenclàtor municipal relacionats amb personatges o fets lligats al cop d'estat del 1936. Alfons Sala i Argemí (1863-1945) va ser un industrial, polític i advocat, que va obtenir el títol de Comte d'Egara el 1926, i va ser fundador de la Unión Monàrquica Nacional.  Segons argumenten els dos partits, el suport de Sala  ala dictadura de Primo de Rivera "li va permetre dirigir la Mancomunitat de Catalunya entre el 1923 i el 1925, des d'on es va dedicar a desmantellar la institució". "Durant la República es va mantenir públicament inactiu, però amb la guerra va recuperar el seu activisme fent costat al bàndol feixista", expliquen. La proposta presentada per Junts per Mura exposa que Sala "és el representant de dues dictadures, ja que va recolzar políticament de manera proactiva la dictadura de Primo de Rivera i la de Francisco Franco".  Els partits, consideren, que "és innegable que denominar un carrer com Alfons Sala es commemorar una figura clau en un context de repressió" i afegeixen que "no fer-ho seria anar en contra de l'article 15 de la llei 52/2007 de memòria històrica i de la moció 9/XI aprovada pel Parlament de Catalunya, sobre la memòria històrica i la presència de simbologia i nomenclatura feixistes a l'espai públic".  Mura no és l'únic municipi que té en el seu nomenclàtor el nom d'aquest polític. També hi ha altres poblacions bagenques com Talamanca o  els municipis de Vacarisses i Sabadell, del Vallès Occidental. Fins fa quatre mesos també hi havia Matadepera, però el 29 de març el ple de l'ajuntament del municipi vallesà va decidir canviar el nom de la Plaça Alfons Sala per la de Plaça Cal Baldiró després d'un informe unànime presentat per la comissió de nomenclàtor local.  Junts per Mura és una coalició informal formada per ERC i la CUP que, tot i presentar-se per separat amb llistes obertes a les passades eleccions municipals, treballen conjuntament des d'abans de les eleccions. Els resultats electorals sorgits al maig del 2015 va donar 2 regidor a ERC i cap a la CUP, que es va quedar a quatre vots d'obtenir representació.

Summary: La CUP i ERC demanen que es retiri el nom d'Alfons Sala i Argemí del nomenclàtor de Mura


Els veïns de l’EMD de Sant Miquel de Balenyà (Osona) han decidit independitzar-se de Seva. Els resultats del procés participatiu han estat clars i el 83% dels votants (461 sufragis) ha optat pel ‘sí’ i un 15% (83 sufragis) pel ‘no’, en una consulta que ha comptat amb una participació del 53% del cens de 1.058 persones majors de 16 anys. Lluís Luengo, membre del Consell de Participació, ha assegurat que "estan satisfets" amb la participació del 53%. “Ens hagués agradat arribar a més gent però creiem que haver superat el 50% està molt bé, sobretot tenint en compte que és un procés que és difícil, tenim les lleis una mica en contra, i la gent estava una mica decebuda perquè l'any 1993 es va intentar i no es va aconseguir degut a voluntats polítiques”, ha explicat Luengo a l’ACN. “La responsabilitat es trasllada ara a l’equip de govern de Seva que va dir que agafaria el resultat i el tiraria endavant”, ha continuat el membre del Consell de Participació. “Ara s’iniciarà la via parlamentària i seran els parlamentaris els que decidiran si adapten la llei i fan una llei expressa perquè aquesta població puguis ser municipi”, ha assenyalat Luengo, que remarca que esdevenir municipi serà un pas endavant pels veïns i veïnes de Sant Miquel de Balenyà ja que “suposarà poder disposar de moltes més competències que com a EMD ara no tenim”. Entre d’altres, ha destacat la capacitat de poder modificar el POUM, recaptar els seus propis impostos, gestionar totes les qüestions relacionades amb el padró i el cens municipals o poder optar a certes subvencions públiques. Els entrebancs per a Sant Miquel de Balenyà  Entre les condicions que demana el Parlament per tirar endavant la creació de nous municipis n'hi ha dues de bàsiques que Sant Miquel de Balenyà no compleix. Una és que hi hagi una distància mínima de tres quilòmetres entre municipi i municipi, i l'altra és que el nou poble tingui més de 2.000 habitants. Tot i que el Consell de Participació és conscient que cap de les dues es compleix, recorda que hi ha precedents a Catalunya de municipis que han esdevingut independents sense complir aquests requisits com el cas de la Canonja (Tarragonès) o Medinyà (Gironès). Per això, Luengo creu que amb la victòria del 'sí' a la consulta el Parlament també ha de tenir en compte la seva singularitat i adaptar la llei. L'EMD de Sant Miquel de Balenyà és un nucli de població que va anar creixent i expandint-se al voltant de l'estació de tren de la línia Vic-Barcelona.

Summary: Els veïns de Sant Miquel de Balenyà decideixen independitzar-se de Seva


El president de Ciutadans, Albert Rivera, ha qüestionat aquest dimarts que l'expresidenta de l'ANC i número dos de Junts pel Sí, Carme Forcadell, sigui la persona idònia per presidir el Parlament de Catalunya atès el seu "historial de declaracions que posen en dubte la seva pluralitat". Sobretot ha criticat que Forcadell situés C's i PP com a "adversaris" del poble català. Així mateix, veu "il·lògic" que JxSí pensi en noms per als càrrecs institucionals quan encara no té garantida la formació de Govern ni un projecte de govern definit. En roda de premsa, també ha deplorat la "paradoxa" que els independentistes condicionin les negociacions per la investidura al resultat de les eleccions generals del 20-D. Ciutadans considera que Forcadell no és "exemple de pluralitat", tal com li pertocaria al president de la cambra catalana, i veu "molt difícil" que al proper Parlament "tothom s'hi pugui sentir representat" si acaba estant encapçalat per l'exdirient de l'Assemblea. L'any 2013 la número dos de Junts pel Sí va carregar contra C's i el PP i els va definir com a "adversaris" del poble català. Albert Rivera ha recordat aquestes declaracions per fer-li notar que no es pot "excloure" del marc parlamentari a la que ara n'és segona força  ni tampoc posar en dubte la "catalanitat" de les 750.000 persones que van votar C's al 27-S.  El líder de la formació taronja troba igualment sorprenent que Junts pel Sí es dediqui a proposar noms per a càrrecs institucionals quan encara no tenen tancat un acord per a la legislatura. "Estem començant la casa per la teulada", ha etzibat. A més, ha opinat que el probable futur Govern de la Generalitat s'assemblarà més a "un comitè d'acció política independentista" integrat per plataformes i partits que no pas a un executiu. Ha posat de relleu les dificultats que la llista unitària i la CUP estan tenint per arribar a enteses i dibuixar un programa de govern clar.  També ha retret a JxSí que posposi les negociacions amb l'esquerra independentista als resultats que hi hagi el 20 de desembre. Rivera troba "paradoxal" que qui no vol seguir formant part d'Espanya es presenti als comicis generals i supediti les seves decisions internes al rumb de la política estatal.  PP i PSOE, "abandonin les trinxeres ideològiques" En roda de premsa a la seu del partit a Barcelona, Rivera ha carregat contra la proposta del PSOE de suprimir l'assignatura de Religió i allargar fins als 18 anys l'educació obligatòria. Creu que són dues "males idees" i fruit dels "debats de vermells i blaus" que socialistes i PP s'entesten a mantenir. Lluny de plantejar sistemes educatius per cada legislatura, ha recomanat als dos principals partits espanyols que pensin en una educació per a la propera "generació" i abandonin "les trinxeres ideològiques". Al respecte, el líder de Ciutadans ha posat en valor les mesures educatives contemplades al seu programa electoral, que passen per subscriure un Pacte Nacional per l'Educació, convertir l'anglès en llengua vehicular –juntament amb el castellà i la llengua pròpia de cada comunitat autònoma, si la té-, establir un sistema d'examinació equivalent al MIR per a professors. D'altra banda, s'ha mostrat "encantat" que el PSOE hagi plantejat la necessitat de convertir les eleccions primàries dels partits en obligatòries. Una proposta que Ciutadans, ha dit, ja va posar sobre la taula fa temps i que sí que compleix, a diferència dels socialistes, a qui ha recomanat que no es quedin en els titulars i facin realitat allò que propugnen. I és que Pedro Sánchez va obviar els resultats de les primàries madrilenyes en expulsar Tomas Gómez del partit "fins i tot canviant el pany de la seva porta", segons ha recordat amb certa sorna.  Als retrets als socialistes no han quedat aquí. Més dards a propòsit de les propostes en matèria de prostitució. Rivera no veu amb bons ulls les prohibicions en aquest camp, sinó que ha refermat la seva aposta per "regularitzar" la prostitució "no delictiva ni forçosa", tot i reconèixer que és "minoritària". "Si el PSOE es pensa que acabarà amb el drama de moltes persones amb voluntat prohibicionista, no ho aconseguirà", ha advertit tot demanant "seriositat" en el debat i "no mirar cap a una altra banda", com creu que fan els populars.  Per últim, ha reclamat tant a Mariano Rajoy com a Pedro Sánchez que acceptin mantenir debats televisiu a quatre, al costat del líder de Podemos, Pablo Iglesias. Fins al moment, ha explicat, ha rebut quatre invitacions de televisions privades estatals a protagonitzar aquesta mena de debats, que veu com una banera manera de "confrontar" projectes polítics.

Summary: C's posa en dubte la idoneïtat de Forcadell com a presidenta del Parlament ja que "no és exemple de pluralitat"


L'exposició coincideix amb el 47è Congrés de l'Acadèmia Internacional de la Ceràmica, que es farà del 12 al 16 de setembre ACN Barcelona.-El Museu Picasso de Barcelona acollirà una exposició amb ceràmiques, gravats i fotografies de l'artista coincidint amb el 47è Congrés de l'Acadèmia Internacional de la Ceràmica, que es farà del 12 al 16 de setembre a Barcelona. En un comunicat, l'espai ha recordat que Picasso va participar en primer congrés organitzat per aquesta entitat el 1955 a Canes i ha detallat que exposarà 41 ceràmiques donades per Jacqueline Picasso el 1982, una selecció de fotografies de la seva col·lecció que documenta les obres que va fer amb aquesta tècnica i diversos gravats originals que l'artista va fer per diverses mostres que es van fer a Valauri. La col·lecció de ceràmica del Museu està formada per plates ovals, plats rodons, olles, escudelles, gerres i gerros i es podrà visitar fins al gener del 2017. L'interès de Picasso per la ceràmica va començar quan va traslladar la seva residència al sud de França, després de la Segona Guerra Mundial. El 1946 Picasso va visitar el taller de terrisseria Madoura, a Valauri, i els seus propietaris, Suzanne i Georges Ramié, el van invitar a col·laborar amb ells i els seus artesans. Des de llavors i fins a mitjans dels anys setanta, l'artista va treballar la ceràmica. La seva capacitat creadora, conjugada amb els seus dots d'artesà, van portar a Picasso a realitzar diverses experimentacions que van devastar tots els processos i tècniques d'aquest art mil·lenari. El 1955 va tenir lloc a Canes el primer congrés organitzat per l'Acadèmia Internacional de la Ceràmica, amb motiu del qual es va celebrar una exposició, en la qual va participar Pablo Picasso amb diverses de les seves obres. La lluminositat i la mediterraneïtat que defineixen l'estil picassià d'aquest període queden reflectides en les ceràmiques, on es repeteixen els temes presents a la seva pintura i dibuix: les curses de braus, els caps de faune, peixos, paisatges idíl·lics... Aquesta activitat va ser captada per amics i fotògrafs com Marcos Chamudes, David Douglas Duncan, Roberto Otero o André Villers, que retraten Picasso treballant la ceràmica a través d'una mirada còmplice i una aproximació personal a la vida i l'obra de l'artista.

Summary: El Museu Picasso de Barcelona acull una mostra amb una quarantena de ceràmiques de l'artista


Relleu a la presidència de la Federació Empresarial d'Hostaleria i Turisme de Tarragona (FEHT). Berta Cabré és la nova presidenta, en substitució d'Eduard Farriol. Després dels quatre anys de mandat iniciats l'any 2017, Farriol deixa la presidència dins el procés natural de relleu del càrrec, el qual ja està contemplat dins els estatuts de l'organització. Cabré, gerent del Càmping Joan Bungalow Park de Cambrils, passa a ser la primera presidenta que té la FEHT i desenvoluparà el càrrec durant els pròxims quatre anys amb possibilitat de prorrogar-ne quatre anys més. El relleu presidencial ja s’ha fet efectiu i Cabré ha començat el seu mandat des del passat 29 de juny. De fet, ja treballa en un nou i ambiciós model de treball de la federació. Fonts de la FEHT apunten que la nova presidenta afronta un nou mandat "en un context malauradament molt complex per al conjunt de la Costa Daurada i les Terres de l'Ebre, el qual exigeix d'una nova visió de tot el teixit empresarial del sector per tal de donar respostes innovadores i valentes als reptes de futur que tindran les destinacions". En aquest sentit, Berta Cabré ja està preparant un "nou" i "ambiciós" model de treball de la FEHT que permeti a l'entitat "reposicionar-se d'una manera sòlida i eficient davant els importants canvis d'entorn que experimentarà el sector turístic". En poques setmanes, la nova presidenta donarà a conèixer les línies mestres d'aquest nou model de treball i organització de la FEHT. A través d'un comunicat, la federació remarca que el relleu de la presidència respon "a la ferma voluntat que té la FEHT per renovar les persones i els lideratges de l'entitat i no perpetuar-se en els càrrecs que, per altra banda, sempre han estat posicions professionals de representació institucional i sectorial 100% altruistes, i que mai han estat remunerades malgrat la forta implicació i dedicació que comporten". La primera presidenta en vint anys Berta Cabré es converteix enguany en la primera dona que presideix la FEHT durant els seus vint any de funcionament Enginyera Tècnica en informàtica per la Universitat Rovira i Virgili (URV) i Postgrau en Gestió Gerencial Local, actualment és gerent del Càmping Joan Bungalow Park de Cambrils i, a més a més, compta amb una llarga experiència professional en tasques de gestió i direcció, tant d'empreses turístiques com d'organitzacions professionals i empresarials relacionades.  A més dels onze anys al capdavant del Càmping Joan, Berta Cabré ha estat vicepresidenta de la Federació Espanyola d'Empresaris de Càmpings (2009-2016), presidenta i vicepresidenta de la Federació Catalana de Càmpings (2009-2017), presidenta de l'Associació de Càmpings de la Costa Daurada i Terres de l'Ebre (2009-2017), i membre de la junta directiva de la Confederació de Càmpings del Mediterrani i vicepresidenta de la FEHT, ambdós des de 2017. Sobre la FEHT La FEHT és l’entitat patronal que representa al conjunt del teixit empresarial turístic de tota la demarcació de Tarragona, ja que engloba, per una part, a totes les associacions empresarials d’allotjament turístic (hotels, càmpings i apartaments- i, per una altra, a l’Associació d’Agències de Viatges Receptives i a l’Associació Empresaris Hostaleria, la qual bàsicament representa a restaurants i bars. A més a més, compta també amb la implicació de PortAventura World gràcies al conveni de col·laboració que ambdues organitzacions porten desenvolupant des de fa anys.

Summary: Berta Cabré passa a ser la primera presidenta de la FEHT


El vicepresident i conseller d'Economia i Hisenda, Oriol Junqueras, no donarà l'ordre als tècnics del seu Departament perquè comencin a elaborar els pressupostos del 2018. L'habitual és que aquesta ordre es doni al voltant del mes de juny, però Junqueras ha decidit no fer-ho, a l'espera del resultat del referèndum previst per a l'1 d'octubre. Així, "l'any vinent serà de pròrroga pressupostària sigui quin sigui l'escenari" després de la consulta, tal com han explicat a l'ACN fonts de la conselleria. El motiu és que no es vol condicionar ara el rumb que prengui el país després de l'1-O. Si guanya el 'sí', s'iniciaria una fase de negociació amb el govern espanyol i els comptes s'haurien d'ajustar als nous ingressos i competències que tingués un eventual estat independent. Per contra, si el 'no' s'imposa en el referèndum, el govern català convocaria eleccions de seguida i serien els partits polítics que formessin executiu els que acabarien confeccionant els pressupostos.  La tramitació habitual dels pressupostos s'inicia entre el maig i el juliol, quan el departament d'Economia dicta l'ordre amb les normes per a l'elaboració dels pressupostos de l'any següent. Aquest és el tràmit inicial i necessari per engegar la maquinària i elaborar els comptes i permet que el Govern els porti al Parlament al voltant de l'octubre. Enguany, però, aquesta tramitació no es farà, així que el 2018 es començarà amb els pressupostos prorrogats.  Durant tot l'any passat es va treballar amb els pressupostos prorrogats del 2015 perquè els del 2016 no es van arribar a aprovar. I aquest 2017, el Govern va començar-lo també amb pressupostos prorrogats, a causa del retard en la seva aprovació.

Summary: El Departament d'Economia no elaborarà pressupostos per al 2018


El cap de llista de Ciutadans al Congrés per Barcelona, Juan Carlos Girauta, ha ironitzat aquest dimecres sobre la declaració unilateral d'independència a què va apel·lar el candidat de Democràcia i Llibertat, Francesc Homs, assegurant que tindria "el mateix valor que si l'Ajuntament de Badajoz declara la guerra als Estats Units". Des de Rubí, Girauta ha demanat als convergents que "no enganyin" a la gent prometent coses que no succeiran: "amb la DUI, CDC està fent una jugada de pòquer o bé és que busquen, desesperadament, un espai polític per aquesta via". D'altra banda, el candidat de C's ha advertit Mariano Rajoy que apel·lant a la història o als sentiments no aconseguirà "dissuadir" els sobiranistes. "Se'ls ha de dir que si volen la independència han d'obtenir una majoria parlamentària per fer una reforma constitucional", ha asseverat. De visita al Vallès Occidental amb el portaveu parlamentari de la formació, Carlos Carrizosa, i diversos diputats, Girauta ha deplorat les paraules del candidat de Democràcia i Llibertat, Francesc Homs, que aquest dimarts va obrir la porta a una DUI si l'Estat no accepta la independència de Catalunya. "Si es dóna aquesta DUI, tindrà el mateix valor que una declaració de l'Ajuntament de Badajoz proclamant la guerra als Estats Units, o sigui, cap", ha etzibat.  Al seu parer, la declaració unilateral d'independència quedaria en paper mullat, igual que el text rupturista aprovat a la cambra catalana el passat 9 de novembre per Junts pel Sí i la CUP. Després que el Tribunal Constitucional el recorregués, Carme Forcadell va dir que el que propugna la declaració és només "un desig", per tant, "ells mateixos consideren que no té força", ha il·lustrat el candidat de C's des d'una carpa electoral del partit al bell mig de Rubí. Malgrat que aquesta hipotètica DUI no tindria efectes pràctics, segons Girauta, és criticable que un partit com CDC l'impulsi perquè contribueix a "enganyar a la gent". "El que estan fent és una jugada de pòquer que no pot funcionar o bé és que, desesperadament, busquen un espai polític per aquesta via", ha constatat. En aquest sentit, ha recordat que l'aposta independentista de Convergència està fent que molta gent del partit "estigui abandonant el partit". Consell a Rajoy D'altra banda, ha advertit el president del govern espanyol i candidat a la reelecció, Mariano Rajoy, que donant classes d'història i rememorant esdeveniments del passat, a quatre dies del 20-D, no farà canviar d'opinió als independentistes convençuts. En tot cas, ha assenyalat, se'ls ha d'indicar l'única possible sortida: que aconsegueixin majories suficients al Congrés i el Senat per promoure una reforma constitucional que els permeti votar. Després que Rajoy digués, fora de micròfons, que vol un govern estable amb un pacte que vagi més enllà de la investidura, Girauta ha insistit que no comptin amb el seu partit, que ni tan sols l'investirà. Tampoc ho faria amb el líder del PSOE. "El Partit Popular s'ha equivocat totalment. S'han inventat des d'un despatx que faríem un tripartit en contra seva. No esperin el suport de Ciutadans per formar govern", ha resumit en una atenció als mitjans.

Summary: Girauta replica Homs: "Una DUI té el  mateix valor que si Badajoz declara la guerra als Estats Units"


El Centre Universitari de la Visió (CUV), la clínica de la Facultat d'òptima i Optometria de Terrassa (FOOT) de la UPC ha posat en marxa un programa d'apadrinament de tractaments visuals especialitzats a Catalunya, per a persones en situació de vulnerabilitat. Els professionals de la clínica estimen que un 5% de les 2.100 persones que atenen cada any en aquesta clínica necessiten atenció especialitzada que pot contribuir a millorar el rendiment escolar, la inserció laboral i també social. Són teràpies que van més enllà de la correcció. Per fer-ho possible, la UPC ha engegat aquest programa que permet fer aportacions econòmiques a empreses i particulars.  L'any passat, la clínica va atendre 2.100 persones, un 56% dones i un 44 hores. El 74% van ser adults però també ho van necessitar un 14% de nens i un 12% de joves. La clínica va adaptar més de 4.000 lents, però a més d'ulleres, alguns d'aquests pacients necessiten una teràpia visual, ajuts de baixa visió i adaptació de lents de contacte especials, serveis que fa el CUV en un entorn d'aprenentatge-servei, ja que els pacients són atesos per estudiants de grau o màster, com a part de les pràctiques clíniques, i supervisats per professorat de la FOOT a les instal·lacions del Centre.  La UPC dona suport a aquests projectes i iniciatives dedicant-hi un pressupost d’uns 220.000 euros, procedent en part de les aportacions econòmiques que realitza la comunitat universitària mitjançant la campanya 0,7 %. La campanya permet als estudiants realitzar una aportació voluntària de 5 euros en el moment de fer la matrícula i, tant al personal docent i investigador, com al d'administració i serveis, poden realitzar aportacions voluntàries a través de la nòmina. Les contribucions rebudes per aquest fórmula, que es va posar en marxa ara fa ja més de 20 anys, se sumen als recursos que aporta la institució per fer possible el programa de cooperació.

Summary: La UPC engega un programa per apadrinar tractaments visuals especialitzats per a persones en situació vulnerable


La vicepresidenta i portaveu del govern de la Generalitat Valenciana Mónica Oltra ha mostrat aquest divendres preocupació perquè la nova alcaldia del PP a Alacant "no es correspon amb la majoria social i electoral del 2015". A preguntes dels mitjans durant la roda de premsa posterior al ple del Consell, Oltra s'ha referit a la recuperació de l'ajuntament de la segona ciutat del País Valencià per part dels populars després d'una votació en què la candidata socialista no va assolir la majoria necessària per tan sols un vot, a causa que una de les regidores no adscrites (apartada de Guanyar Alacant) va votar en blanc.  La vicepresidenta valenciana ha dit que una institució "ha de respondre a la majoria electoral i social de la gent que es va expressar a les urnes" i ha mostrat preocupació per la "pèrdua de qualitat democràtica i de credibilitat" després que el vot en blanc decantés la balança en favor del PP que, tot i obtenir menys suports en la investidura, recuperava l'alcaldia en haver estat el més votat a les eleccions. En la seva opinió, caldrà reflexionar perquè "es produeix una escissió entre la voluntat dels vots i el que fa una representant publica".  Oltra ha donat la benvinguda al nou alcalde d'Alacant, Luis Barcala, i ha desitjat que les relacions institucionals amb el govern valencià siguin "fructíferes, lleials, productives i fluïdes, amables i cordials" i ha afegit que l'executiu "treballarà per a això" perquè els alacantins "mereixen unes polítiques que es corresponguin amb les seves expectatives i necessitats".  "Les conquestes les deixo per a Don Pelayo" Així mateix, la vicepresidenta valenciana s'ha referit a les declaracions del PP sobre lea recuperació de l'Ajuntament d'Alacant en les quals assenyalava que la "reconquesta" començava pel sud.  A preguntes dels mitjans, ha respost que "les conquestes i reconquestes li les deixo a Don Pelayo" i que en política és més partidària de parlar "en termes de democràcia, tot i que hi ha gent que es maneja més en termes bèl·lics".  La portaveu del Consell ha confiat que les polítiques que l'ajuntament del pacte de govern d'Alacant ( PSPV, Guanyem i Compromís) han posat en marxa tinguin continuïtat, remarcant que són polítiques de "rescat de persones, lluita contra la emergència socials, posar seny en les contractacions., instal·lar la decència i honestedat en la vida pública ". Al respecte, ha dit que les polítiques de la Generalitat Valenciana "posen en el centre les persones" i que "la política està per millorar la vida les persones no per amanyar els plans generals d'ordenació urbana, saquejar diners i perpetuar-se al poder".

Summary: Oltra mostra preocupació perquè l'alcaldia del PP a Alacant "no es correspon amb la majoria social i electoral del 2015"


Els nous agents ambientals de Girona ja han interposat 443 denúncies, la majoria de les quals a comerços que recullen malament el cartró. D'ençà que l'Ajuntament va crear el cos a finals de novembre, els cinc agents que el formen han patrullat sobretot pel Barri Vell i l'Eixample, conscienciant els botiguers, bars i restaurants de la manera com han d'apilar el cartró al final de la jornada. En paral·lel, els agents ambientals també han denunciat 46 propietaris de gossos que no els tenien censats, els duien deslligats o bé no en recollien les necessitats. Precisament, a partir d'ara, l'Ajuntament intensificarà aquests controls i s'assegurarà que els amos de gossos portin una ampolla amb aigua per llençar-la damunt els orins i una bosseta per recollir les caques. A més, els agents ambientals també vigilaran que els fumadors no llencin les burilles a terra o que aquells qui masteguin xiclet pel carrer no el tirin a la vorera.  El cos d'agents ambientals de Girona es va crear a finals de novembre. Inicialment el formaven dos agents, però actualment ja en són cinc. Patrullen per diferents punts de la ciutat i es fixen, sobretot, en aquelles infraccions relacionades amb la recollida d'escombraries. Però també en actituds incíviques –com ara llançar burilles a la vorera- o en tot allò relacionat amb l'ordenança de tinença d'animals. Durant aquests quatre mesos i escaig, els agents ambientals han posat el focus en la recollida de cartró. Per això, han informat els propietaris de botigues, bars i restaurants –sobretot, del Barri Vell i l'Eixample- que, al final de la jornada han d'apilonar totes les caixes al costat del contenidor.  Però al costat d'això, també han arribat a interposar fins a 397 denúncies per incompliments de la normativa. "Per exemple, a aquells comerços que llançaven el cartró directament al contenidor", concreta el vicealcalde i regidor de Sostenibilitat, Eduard Berloso. En paral·lel, els agents ambientals també han començat a intensificar el control damunt els propietaris de gossos. Entre d'altres, assegurant-se que els animals estiguin censats (per això, porten un aparell que comprova si duen microxip). A més, han aixecat acta a tots aquells propietaris de gossos a qui han vist que no recollien les necessitats dels animals. Fins ara, els agents han interposat 46 denúncies a propietaris de gossos. El vicealcalde ja ha avançat, però, que en els propers mesos aquest control s'intensificarà. Sobretot, a partir del moment en què l'Ajuntament modifiqui l'ordenança i els agents ambientals puguin comprovar, quan es trobin algú passejant el gos, si porta tant una ampolla per abocar damunt els orins com un bossa per recollir-ne les caques. En referència als propietaris de gossos, Berloso també ha explicat que els agents ambientals estan aconseguit que hi hagi més amos que censin els animals. "En el que portem de 2018 ja tenim 224 noves altes al registre; abans, la mitjana anual se situava en unes 100 ó 150", ha concretat el vicealcalde.  176 sancions  De moment, de les 443 denúncies que s'han interposat, ja n'hi ha 176 que s'han traduït en una sanció ferma. Des de l'Ajuntament, durant els propers mesos, també s'intensificarà el control contra els fumadors que tirin les burilles a terra o bé aquells qui llencin el xiclet a la vorera.  L'alcaldessa de Girona, Marta Madrenas, ha assegurat que l'objectiu dels agents ambientals serà el de "treballar en pro del civisme, especialment en tot allò que afecta la neteja de la ciutat". Des del consistori, precisament, amb voluntat de conscienciar, durant els propers mesos es repartiran unes bosses als propietaris de gossos perquè hi posin l'aigua que s'ha d'abocar damunt els orins.  També es donaran una mena de moneders de plàstic als fumadors perquè hi guardin les burilles (i després, les llancin). Aquesta acció arriba després que el consistori ja hagi instal·lat fins a 1.800 cendrers adossats a les papereres.  "Allò que volem, en definitiva, és que la ciutat es mantingui neta", ha dit Madrenas. I ha conclòs: "Fins ara, anàvem destinant diners a incrementar la neteja, però creiem que paga la pena invertir en una altra línia, que és la de conscienciar la gent perquè embruti menys".

Summary: Els nous agents ambientals de Girona interposen 443 denúncies, la majoria a comerços que recullen malament el cartró


El sindicat JARC-COAG ha alertat que les pluges dels últims dies han provocat l'anomenat efecte 'cracking' en les cireres primerenques de les comarques de la Ribera d'Ebre i la Terra Alta. Es tracta de l'esquinçada del fruit per excés d'aigua que ha fet malbé gairebé tota la producció, un 90%, de la varietat Burlat. Això suposarà un descens del 30% de la producció total de la campanya quan finalitzi la recol·lecció. Els pagesos no contracten assegurances per protegir els conreus d'aquest tipus de danys degut als baixos preus que cobren i a unes primes que no s'ajusten a la rendibilitat de la plantació. Per aquest motiu, el sindicat reclama una reducció dels mòduls de l'IRPF del cirerer a Hisenda per alleugerir la càrrega fiscal dels agricultors de la zona afectada.  Les pluges han arribat només uns dies abans que els pagesos iniciessin la collita i ha fet malbé el 90% de varietats primerenques, com la Burlat, sobretot a la Ribera d'Ebre i la Terra Alta, on la recollida se sol fer durant la primera quinzena de maig.  El representant de JARC-COAG a Terres de l'Ebre i productor de cirera a Corbera d'Ebre, Francesc Xavier Vela, ha recordat que "la cirera és un conreu que passa molt ràpid de la fase de floració al fruit i qualsevol petit problema que tingui just abans de la collita produeix danys irreversibles". Vela recorda que quan hi ha pèrdues, "si la incidència no és molt alta, contractar una assegurança no resulta rendible" i que cal millorar les línies de les assegurances del cirerer perquè la seva contractació resulti atractiva per als productors. Actualment, les primes i les quotes "no estan ajustades a la rendibilitat dels conreus" i amb uns preus baixos de cirera en origen, entre 1,50 i 2 euros per quilo, molts agricultors ni se'n plantegen la contractació.  Amb els danys que han patit les cireres primerenques, el representant de JARC-COAG a l'Ebre ha reclamat al Ministeri d'Hisenda que s'estudiï la reducció dels mòduls de l'IRPF per la propera campanya de la Renda i que s'adeqüin als ingressos reals dels productors.  Segons dades de l'Observatori del Departament d'Agricultura (actualitzades l'any 2014), que ha facilitat el sindicat, a la Ribera d'Ebre la superfície de cirera és de 553 hectàrees i la producció aproximada és de 2.000 tones. A la comarca de la Terra Alta, hi ha plantades 211 hectàrees que donen una producció d'unes 800 tones.

Summary: Les pluges esquincen les cireres primerenques i fan perdre el 90% de la producció a la Terra Alta i la Ribera d'Ebre


Maristes Xarxa Innovació és el nou projecte educatiu que les escoles Maristes de Catalunya preveuen posar en marxa. La idea és que pugui implementar-se durant el curs 2018-2019 a tots els centres. La primera fase s’iniciarà aquest any amb un procés de participació amb tota la comunitat educativa: educadors, alumnes i pares. “És un projecte molt engrescador que busca donar resposta a les necessitats d’aprenentatge dels alumnes del segle XXI”, ha explicat aquest dimecres el director de la Fundació Champagnat-Maristes Catalunya, Llorenç Claramunt. El nou model educatiu es basa en la innovació i el treball en xarxa dels 9 centres que en formen part, dos aspectes que ja es vénen treballant des de fa anys. “No és una novetat que treballem en xarxa però sí serà la primera vegada que es treballarà un model d’innovació que sigui conjunt per a tots els centres”, ha afegit Claramunt. El projecte s’ha presentat a l’Auditori de Girona en una jornada que ha aplegat uns 800 docents. Maristes Catalunya preveu iniciar el curs 2016-2017 amb més de 10.000 alumnes de P-3 i fins a segon de Batxillerat. “Es tracta de canviar el concepte d’ensenyar al d’aprendre, on l’alumne ha de ser el centre”, ha subratllat aquest dimecres el coordinador del projecte Maristes Xarxa Innovació, Josep Buetas. El que es busca en definitiva és aconseguir que els joves visquin una “experiència de creixement encara més positiva per afrontar en condicions els nous reptes de futur”. I per això Maristes Catalunya ha cregut convenient iniciar un procés participatiu perquè el nou model educatiu sigui una realitat a partir del curs 2018-2019. Fins llavors, ha precisat Buetas, “no esperarem dos anys a ser innovadors perquè ja s’està fent” i ha recordat que les escoles vénen desenvolupant programes d’innovació des del 2003 on cada centre va impulsar els seu propis projectes. Ara es vol fer un pas més i definir un únic model aplicable a tots els 9 centres i treballar-ho en xarxa.  El primer pas serà posar en marxa una plataforma online on tots els actors de la comunitat educativa puguin dir la seva ja sigui de forma individual com col·lectiva. De cara al segon trimestre del curs que començarà aquest mes, es farà una trobada presencial per definir les diferents propostes. De forma paral·lela, es crearà un equip de treball que dissenyarà com implantar aquest nou model en les diferents etapes educatives. Buetas també ha explicat que “no estan tancats a res” i que s’haurà de veure si el nou model es pot implantar de cop a totes les etapes o si es creu més convenient començar només amb uns en concret.  Els reptes que cal afrontar El rol del mestre és un dels aspectes que vol repensar el nou model educatiu. Segons Buetas, la figura del docent ha de ser “el d’un orientador, un acompanyant i no el que ho ha de saber tot i s’ha de passar tota la classe parlant”. Al mateix temps, es buscarà potenciar el treball en xarxa de tots els docents així com la seva interacció. Així mateix, un altre dels reptes que s’han fixat és el d’aconseguir que les famílies deixin de ser “subjectes passius” i puguin participar de forma activa en aquest nou model per tal que facin arribar les seves aportacions.  Durant la presentació, també se’ls ha preguntat sobre la forma en què la institució ha gestionat els casos d’abusos sexuals que es van destapar a l’escola dels Maristes de Sants-Les Corts. El director de la Fundació Champagnat-Maristes Catalunya, Llorenç Claramunt, ha respost que entre el 2010 i 2011 es va crear un equip de treball de protecció de la infància. “Durant tot aquest temps hem anat preparant els docents, les famílies i enguany també els nens perquè una de les problemàtiques que hi ha a la societat i de retruc a les escoles no es pugui tornar a donar”, ha afegit. Una jornada de presentació a Girona El projecte s’ha donat a conèixer aquest dimecres en una jornada que s’ha fet a l’Auditori de Girona i que ha aplegat uns 800 docents vinguts de tots els centres que Maristes Catalunya té a Catalunya. Amb el lema ‘Per educar cal estimar’, els seus impulsors han explicat que el fet que es posi l’accent en la innovació no és per una qüestió “de modes” sinó perquè el que es vol és fer un esforç per seguir complint “la missió evangelitzadora entesa en els termes d’avui en dia” que té aquesta institució, segons paraules de Josep Buetas, que ha afegit que aquest projecte “no tindria sentit si no servis per aprofundir aquesta missió”. L’any que ve se celebrarà el bicentenari del naixement de la congregació present a Europa.  Durant la jornada s’han lliurat els premis internacionals d’innovació i bones pràctiques Jean-Baptiste Montagne en la seva quarta edició així com els premis Germans Maine i Felip de projectes amb infants i joves de lleure educatiu. Entre les autoritats que han assistit a l’acte, hi havia el sotsdelegat del govern espanyol a Girona, Juan Manuel Sánchez-Bustamente; l’alcaldessa de Girona, Marta Madrenas; el secretari general de la Fundació Escola Cristiana de Catalunya, Enric Puig, entre d’altres representants del sector educatiu.  Més de 10.000 alumnes Maristes Catalunya preveu superar els 10.000 alumnes inscrits en el curs 2016-2017 que començarà dilluns vinent, una xifra lleugerament superior a l’any passat. Aquest any la xarxa de centres inclou un nou centre,  l’escola Anna Ravell de Barcelona que pertany a la fundació que porta el mateix nom. Amb aquesta última incorporació, sumen un total de 9 centres repartits a diferents punts del territori. En el cas de Girona, on hi ha un centre, es preveu que comenci el curs amb uns 1.300 alumnes.

Summary: Maristes Catalunya inicia un procés participatiu per implantar un nou model basat en la innovació i el treball en xarxa


La portaveu parla de “mandat democràtic i de coherència” amb el programa de JxSí ACN Barcelona.- La portaveu del Govern, Neus Munté, ha reiterat un cop més que el millor presidenciable possible és Artur Mas, després que la CUP hagi demanat generositat a Junts pel Sí per escollir un president diferent a Mas en primera volta. “El Govern manté intacte la seva posició, també en termes de mandat democràtic, de coherència amb el programa electoral i amb la persona que en aquest cas sí que tothom sabia i sap que és el candidat a la Presidència”, ha respost Munté en roda de premsa després de la reunió del Consell Executiu, pronunciant-se de nou sobre aquesta qüestió.

Summary: Munté reitera a la CUP que el millor presidenciable possible és Mas


La cantaora catalana publica aquest divendres el nou treball de la cantant ACN Barcelona.-La 'cantaora' catalana Rosalía ha publicat aquest divendres el seu segon àlbum 'El Mal Querer' (Sony Music) formada per 11 cançons i que narra la història d'un "amor tòxic" i les diferents etapes, de llums i ombres, que travessa el personatge protagonista. El disc ha estat composat per la mateixa Rosalía amb diferents col·laboradors i produït per ella mateixa i Pablo Díaz-Reixa (El Guincho). "'El Mal Querer' és el meu treball de final de carrera i m'ha portat dos anys desenvolupar-lo", ha assenyalat la cantant.  Rosalía ha indicat que un dels motius que van impulsar a tirar endavant el disc és que es nega a creure que només existeixi una forma de fer flamenc.  El disc, com ha explicat la discogràfica, té la veu com element principal, "mesclat amb els sons primaris de 'las palmas' o 'pitos flamencos', junt als recursos d'electrònica i el 'sampleo' i li han permès a Rosalía explicar la història d''El Mal Querer' des d'un llenguatge personal.  Fins aquest divendres, ella havia desvetllat dues cançons del disc. A finals del passat mes de maig, va llançar 'Malamente' ('Cap.1:Augurio'). Una cançó que acumula més de 50 milions de 'streams'. Al mes de juliol, va llançar 'Pienso En Tu Mirá (Cap.3: Celos)' i el 30 de Octubre, només dos dies abans del llançament del disc, Rosalía va donar a conèixer 'Di Mi Nombre (Cap.8: Extásis)',  amb un videoclip dirigit per Henry Scholfield.

Summary: Rosalía narra "una història d'amor tòxic" en el seu segon àlbum 'El Mal Querer'


A l'Estat, l'increment ha estat del 21,2% després de l'efecte Setmana Santa ACN Madrid.-La venda de turismes a Catalunya va augmentar un 11,1% a l'abril respecte el mateix mes de l'any passat, segons han informat les patronals Anfac, Faconauto i Ganvam. Així, es van comercialitzar 15.641 vehicles a Catalunya durant el mes passat –el 15,6% del tota de l'Estat-, mentre que en el període acumulat entre gener i abril ja sumen 56.193 turismes, un 8,5% més que durant els primers quatre mesos de l'any 2015. A l'Estat, l'increment ha estat del 21,2% durant l'abril, un cop les vendes s'han recuperat de l'efecte Setmana Santa i que va portar les vendes a recuperar el creixement de dos dígits (21,2%), amb 100.281 vehicles. Pel que fa els quatre primers mesos de l'any, el mercat va registrar un augment del 10,3% (385.775 unitats), el que representa el millor quadrimestre des del 2008. Segons la patronal del sector, les variables que influeixen en el comportament del consumidor a l'hora de comprar cotxes continuen evolucionant de manera positiva, com el major finançament, el descens progressiu de la taxa d'atur, el pla PIVE 8 i l'esforç comercial constant i permanent de concessionaris i marques. Les previsions d'aquests primers quatre mesos apunten cap a la venda d'1,1 milions d'unitats per a aquest exercici.

Summary: La venda de turismes a Catalunya creix un 11,1% a l'abril


El desallotjament dels jardins dels Horts de Sant Pau al barri del Raval de Barcelona, dilluns passat, va acabar amb nou detinguts, que han estat traslladats al Centre d'Internament d'Estrangers (CIE) de la Zona Franca en trobar-se en situació irregular i tenir antecedents, segons han informat fonts de la policia. El desallotjament dels jardins va ser conjunt entre la Guàrdia Urbana de Barcelona, Mossos d'Esquadra i policia espanyola per desordres públics i tràfics de drogues en aquesta zona i va acabar amb un total de 29 identificacions i una persona investigada per un delicte contra la salut pública. La Fundació Arrels ha criticat que el desallotjament dels jardins "no soluciona el problema i vulnera drets de les persones sense llar".  En els jardins es consumien drogues i alcohol i s'hi produïen sovint baralles, algunes amb arma blanca, segons han assenyalat fonts policials. El tinent d'alcaldia de Barcelona Jaume Collboni ha justificat aquest dimecres que aquest va ser un operatiu "contra les xarxes de tràfic de drogues a Ciutat Vella i al Raval" i que entra dins la "normalitat".  Després del desallotjament, es va tancar una zona on es preveuen unes obres per construir un nou accés en un centre proper. El parc continua obert en el seu horari habitual, amb excepció d'aquesta zona, segons fonts municipals.  Els Serveis Socials de l'Ajuntament de Barcelona es van activar per oferir recursos a les persones que hi poguessin accedir, amb equips que ja han estat treballant a la zona en les darreres setmanes per detectar situacions de vulnerabilitat i oferir alternatives, assenyalen les mateixes fonts.  Arrels demana "intensificar l'acció social i no la policial" La Fundació Arrel subratlla que als jardins vivien persones amb problemàtiques molt complexes i en situacions molt diverses, algunes des de feia més de quatre anys. Algunes es trobaven en una situació administrativa irregular; hi havia famílies; joves que fa poc que han fet els 18 anys; menors d'edat i dones, segons Arrels. Algunes dormien en tendes de campanya i altres directament al terra dels jardins.  "Creiem que una operació policial sobre drogues no té perquè acabar desallotjant persones sense llar que fa temps que viuen en el mateix espai públic. Desplaçar les persones d'un lloc a un altre només trasllada la problemàtica però no la resol", adverteix l'entitat, que afegeix: "Viure el carrer implica una vulneració de drets constant. Afegir-hi situacions de desallotjament provoca més inestabilitat a la persona i és una expressió de la desigualtat i violència estructural".  Arrels assegura que aquest dispositiu "no és una acció puntual" per desallotjar persones sense llar i demana "intensificar l'acció social i no la policial". També, que els cossos de seguretat tinguin "formació específica" sobre la realitat de les persones sense llar. A Barcelona, unes 1.200 persones viuen al carrer.

Summary: La policia deté nou persones en el desallotjament d'uns jardins del Raval i les trasllada al CIE


Una nena de 6 anys i el seu germà de 4 han mort a primer hora d'aquest matí a causa de l'incendi que hi ha hagut al seu pis del barri del Besòs de Barcelona. El seu germà de dos anys està ferit crític, mentre que la mare ha patit cremades lleus. Tots dos, juntament amb el pare, que ha patit un atac d'angoixa, estan ingressats a l'Hospital Vall d'Hebron de la ciutat. El foc s'ha produït, per causes encara desconegudes, en un pis de la planta baixa del carrer Rodes, just al límit amb Sant Adrià del Besòs. A banda, hi ha hagut deu persones ferides lleus per inhalació de fum o per lesions produïdes en saltar dels seus pisos a causa del fum. (En aquesta notícia s'ha actualitzat el balanç de ferits en l'incendi del carrer Rodes de Barcelona. S'ha modificat el titular, subtítol i entradeta.) L'avís als bombers s'ha produït cap a les 9 del matí, i han arribat al lloc uns sis minuts i mig després, segons la seva versió, tot i que els veïns diuen que han trigat molt més, massa. Altres diuen que les pilones del carrer han endarrerit també l'entrada dels cossos operatius al pis, situat a la planta baixa d'un bloc de cinc plantes. Fins al lloc de l'incendi s'hi ha desplaçat inicialment dos camions autobomba, una autoescala, una ambulància i el cap de zona i el de torn. Després s'hi han afegit reforços, fins a un total de deu dotacions i tres ambulàncies dels bombers procedents de Montjuïc i Sant Andreu, a més d'efectius del SEM, Mossos d'Esquadra i Guàrdia Urbana de Barcelona. El foc s'ha originat a la sala principal de la casa, de menys de deu metres quadrats, que fa les funcions de sala d'estar, menjador i cuina, en un pis, ocupat per una família, d'uns 45 metres quadrats. El foc s'hauria pogut originar pel gas butà --no té subministrament de gas natural des del 2009--, un curtcircuit elèctric --està connectat irregularment a la xarxa elèctrica-- o algun altre motiu. La sala tenia la finestra que dóna al carrer tancada i això ha fet que el foc estigués molt desenvolupat i ha fet un efecte condensació fins que hi han arribat els bombers. El pis estava ple de fum i flames, i la temperatura era molt alta. L'incendi no ha afectat estructuralment l'edifici, ni els subministraments, tot i que tècnics de Gas Natural han tallat el servei temporalment. Ni la calor ni les flames han afectat la resta del bloc, però el fum dens sí que s'ha escampat per l'escala. Això ha provocat que residents del primer i del segon pis, probablement llogats a turistes estrangers, s'hagin llençat al carrer, cosa que els ha provocat lesions lleus. Així, cinc lesionats per caiguda, alguns d'ells estrangers, han estat traslladats a l'hospital de l'Esperit Sant i al del Mar. A l'Hospital de Sant Pau han estat ingressats dos adolescents del 3r 2a, de 13 i 15 anys, per inhalació de fum, una persona ha estat donada d'alta in situ pel propi SEM i una altra ha estat traslladada per una ambulància de bombers a un CAP per un atac d'angoixa. Segons han explicat els veïns, els tres germans podia ser que estiguessin sols en el moment dels fets. No han obert la finestra, cosa que ha augmentat les dimensions del foc, i tampoc haurien pogut sortir per la finestra perquè en ser una planta baixa hi havia una reixa de seguretat que ho impedia. Quan la mare ha tornat al pis, no ha pogut salvar els seus fills grans i han estat els bombers qui han tret el més petit encara amb vida. Els Mossos d'Esquadra s'han fet càrrec de la investigació dels fets, i els serveis socials atenen els veïns del bloc afectat, segons han explicat el comissionat de Seguretat de l'Ajuntament, Amadeu Recasens.

Summary: ACTUALIZACIÓ:Una nena 6 anys i un nen de 4 moren en un incendi en un pis del barri del Besòs de Barcelona


Amb només 11 vots a favor dels diputats de Catalunya Sí Que Es Pot, l'esmena a la totalitat contra el projecte de llei del Pla Estadístic 2017-2020 ha quedat aquest dijous rebutjada. La tramitació del Pla segueix endavant pel procediment d'urgència amb la voluntat de superar la pròrroga del Pla 2011-2014, actualment en vigor. Durant el debat a l'hemicicle, el portaveu de la confluència d'esquerres, Joan Coscubiela, ha qüestionat el projecte perquè, segons ell, "demana un xec en blanc al Parlament", ja que no detalla els procediments estadístics a desenvolupar sinó que simplement apunta les grans línies a seguir. La resta de grups parlamentaris han votat contra l'esmena a la totalitat propiciant que el projecte passi a debatre's en comissió. És la segona vegada que el Pla –que porta associada una reforma de la llei d'estadística- passa pel Parlament. El 2015, però, va decaure quan es va dissoldre la legislatura amb la convocatòria anticipada d'eleccions. Tot i reconèixer la necessitat de tenir un pla estadístic adaptat al present i futur, Coscubiela ha criticat la manca de concreció de la proposta que ha portat rel Govern al Parlament. El portaveu de Sí Que Es Pot ha recordat que el pla estadístic 2011-2014 especificava 238 activitats estadístiques dins de 5 grans eixos estratègics. "Ara ens presenten un projecte de llei per substituir-los per una relació genèrica d'objectius que no diuen res. Es limita a 4 objectius genèrics i 11 específics", ha assenyalat. "És evident que el projecte no serà el tema més polèmic de la setmana, tot i que acabarà sent la reforma legal més important d'aquesta legislatura", ha opinat el diputat del PPC Juan Milián. La resta de portaveus han subratllat la importància de les dades estadístiques tan per elaborar polítiques com per a l'ús que la societat en pugui fer i han valorat positivament la feina que l'Idescat en aquest sentit.  El Pla Estadístic 2017-2020 El Pla Estadístic 2017-2020 és l’instrument d’ordenació i de planificació de l’estadística d’interès de la Generalitat per als propers quatre anys. És el sisè Pla que es tramita al Parlament des del 1992. Com a novetat, el projecte de llei introdueix un model que ja s'està aplicant a d'altres països de l'entorn de Catalunya i permet aprofitar la informació administrativa per a la producció estadística, per a finalitats científiques i per avaluar polítiques públiques.  En aquest sentit, s’inspira en els diferents reglaments europeus relatius a l’estadística i adopta la totalitat dels principis del Codi de bones pràctiques de les estadístiques europees.  Segons ha explicat el vicepresident del Govern, Oriol Junqueras, els objectius generals del Pla són consolidar i ampliar la informació estadística disponible en el Sistema estadístic de Catalunya; potenciar la integració de la informació estadística de Catalunya; promoure l’augment de l’ús de la informació estadística amb finalitats d’investigació científica, recerca i avaluació de polítiques públiques; i millorar la coordinació del sistema estadístic de Catalunya, tant en la producció com en la difusió estadística, especialment atenent a la gestió de la qualitat dels processos i dels productes estadístics. Aquests objectius es vinculen a la millora de l’eficiència i l’eficàcia en la producció d’estadística i a l’obtenció del màxim aprofitament d’aquest tipus d’informació, tot respectant la legislació sobre protecció de dades i secret estadístic. D’altra banda, en el Projecte de llei es proposa la modificació d’alguns preceptes de la Llei d'Estadística de Catalunya. L’objectiu, segons l'executiu, és adaptar-la als canvis normatius que han tingut lloc aquests darrers anys en l’àmbit de les estadístiques europees, relatius a l’aprofitament de la informació administrativa i a l’ús de la informació estadística amb finalitats científiques i d’avaluació de polítiques públiques, així com la preservació de la independència professional de l’autoritat estadística. El Projecte de llei aprovat pel Govern també fixa, seguint la recomanació feta pel Consell de Treball Econòmic i Social de Catalunya (CTESC), un període de mandat del director/a de l’Idescat, de quatre anys, susceptible de renovació per a un segon mandat.

Summary: El Parlament rebutja l'esmena a la totalitat de Sí Que Es Pot i tramitarà el Pla Estadístic pel procediment d'urgència


La línia de tren convencional entre Saragossa i Lleida es troba interrompuda per la caiguda de fang i pedra a la via ACN Barcelona.-Les conseqüències de la llevantada que va afectar Catalunya al llarg d'aquest dilluns i fins les darreres hores obliguen a mantenir tallades dues carreteres catalanes per inundacions. Segons el Servei Català de Trànsit, es tracta de la TV-2005 a Aiguamúrcia (Alt Camp) i la BV-3003 a Callús (Bages). D'altra banda, pel que fa l'afectació ferroviària, la línia convencional entre Saragossa-Lleida es troba interrompuda per la caiguda de fang i pedra a la via entre Raimat i la capital de Segrià. Segons Renfe, només un tren amb destí Lleida s'ha vist afectat i s'ha habilitat un transport alternatiu per carretera per als passatgers afectats. D'altra banda, en la línia entre Lleida i Manresa ha estat tallada unes hores des d'aquest dimarts a la matinada per la caiguda d'una pedra de grans dimensions entre Calaf i la capital del Bages. Segons ha informat Adif, la pedra ha pogut ser retirada quan passaven pocs minuts de les vuit del matí, de manera que ja es podrà restablir el trànsit ferroviari. Es tracta, però, d'una línia amb poca freqüència de trens.

Summary: Els efectes del temporal mantenen dues carreteres tallades a Aiguamúrcia i Callús


Els Mossos d'Esquadra busquen des de dilluns un menor de 13 anys que va ser vist per última vegada aquell dia al barri d'Horta de Barcelona, tot i que en un primer moment s'havia informat que el lloc de la desaparició havia estat Rubí. L'àmbit de recerca inclou també la ciutat de Cerdanyola del Vallès (Vallès Occidental), atès que el nen viu a cavall dels dos municipis. Els mossos han difós a través de les xarxes socials un retrat del menor amb una descripció física. Fa 1,70 metres d'alçada i és de complexió prima. L'última vegada que se'l va veure vestia un jersei blau fosc, un pantaló de xandall negre amb punts blancs, jaqueta negra amb caputxa i sabatilles negres amb punts blancs.

Summary: ACTUALIZACIÓ:Continua la cerca d'un menor de 13 anys desaparegut des de dilluns


El sindicat Ustec-Stec ha denunciat que els consells comarcals tenen "pràctiques mafioses" i "extorqueixen" les AMPA per evitar que puguin gestionar els menjadors escolars. Segons asseguren, els consells no faciliten informació sobre el nombre de beques adjudicades a cada escola i endarrereixen pagaments per tal de fer "insostenible" la gestió dels menjadors i, d'aquesta manera, deixar-la en mans d'empreses de macrocàtering. Ustec apunta que més del 50% dels menjadors escolars gironins estan en mans de grans empreses i subratlla que la qualitat del menjar que serveixen és "pèssima". A més, denuncien que és un "negoci rodó" perquè només inverteixen 2 euros en matèria prima i sous de cuiners i monitors, mentre que els menús costen de 5,5 a 6,5 euros. El sindicat Ustec-Stes ha denunciat el mal funcionament dels menjadors escolars i ha llençat crítiques contra els consells comarcals i el Departament d'Ensenyament. Segons assenyala, cada vegada més la gestió dels menjadors escolars està en mans de grans empreses de càtering i s'estan convertit en un "negoci". Aquesta situació ve propiciada, segons Ustec, perquè les AMPA tenen molts problemes per poder gestionar els menjadors.  D'una banda, el sindicat assegura que les AMPA no reben a temps els diners de les beques menjador i que moltes escoles ni tan sols han rebut el llistat de beques adjudicades o denegades. Ustec assegura que això fa que la situació sigui "insostenible" i que les AMPA es vegin forçades a deixar la gestió dels menjadors en mans dels conselles comarcals, que concerten el servei amb grans empreses.  "Estem davant d'una veritable extorsió a les AMPA per part dels consells comarcals que els volen arrabassar la gestió dels menjadors; endarrerir-los els pagaments de les beques si ja disposen dels diners és una pràctica mafiosa", ha manifestat el portaveu nacional del sindicat, Ramon Font. Segons Font, cal "transparència" en les dades i, per això, insta tant la Generalitat com els consells comarcals a clarificar on estan els diners de les beques, si és veritat que ja s'han transferit als consells comarcals. En cas afirmatiu, exigeixen que s'expliqui per què no han arribat a temps a les AMPA que gestionen els menjadors.  Un "negoci rodó" El sindicat també ha denunciat que més del 50% dels menjadors de les escoles gironines estan portats per empreses de macrocàtering. "Són veritables lobbies convergents, com és el cas del grup Serhs", critica Font. Segons les dades del sindicat, si un menú escolar a Catalunya costa entre 5,5 i 6,5 euros, les grans empreses destinen només 0,97 euros a matèria prima i un 1 euros més a pagar el sou de monitors i cuiners. La resta, és benefici net per a les empreses. "No és ètic que empreses privades tinguin un marge de benefici tan gran quan parlem de diner públic, aquests diners es podrien invertir en tenir més beques menjador o en abaratir els menús i, en canvi, no hi ha cap retorn social", ha manifestat Laura Iglesias, de la sectorial de moviments socials d'Ustec.  Un altre dels elements que han criticat ha estat la qualitat del menjar. "En la meva vida docent he vist llençar tones de menjar i fins i tot els nens portaven entrepà a l'hora de dinar perquè els menús no es podien ni menjar ni mirar", ha exposat Font. El sindicat reivindica que dinar a l'escola és una qüestió "pedagògica i de salut" i que cal tornar a la situació d'anys enrere on realment es cuinava a les escoles i no es feia càtering.  Des d'Ustec, també han reclamat que a llarg termini els menjadors escolars han de ser un servei gratuït per a tots els alumnes. A comarques gironines, aquest curs s'han concedit més de 5.000 beques de menjador de les 69.000 aprovades a tot Catalunya. El sindicat reclama que caldrien concedir-ne 200.000 més ja que hi ha estudis que determinen que hi ha 300.000 infants catalans que viuen per sota del llindar de la pobresa.

Summary: Ustec acusa els consells comarcals gironins "d'extorquir" les AMPA perquè no puguin gestionar els menjadors escolars


L'Assemblea Nacional de Catalunya (ANC) ha posat en marxa aquest dimecres la campanya #SupportCatalonia. L'associació sobiranista utilitzarà els seus canals internacionals per demanar a ciutadans d'arreu de la Unió Europea que escriguin als seus líders polítics per reclamar que es respectin els valors europeus i la voluntat democràtica del poble català. Des del web SupportCatalonia.eu, qualsevol ciutadà de la Unió Europea podrà accedir a una carta, traduïda a 25 llengües, que podrà enviar al seu president o primer ministre. La missiva demana al mandatari que no "renunciï" al seu paper davant d'un conflicte "polític" que toca "de tan a prop" els membres de la UE. La carta subratlla, també, que "s'han trepitjat drets fonamentals de ciutadans europeus" i que s'ha establert "un precedent molt perillós". El text també fa referència a la "violència policial" amb què es va "reprimir i impossibilitar" l’expressió democràtica de la ciutadania de Catalunya l'1 d'octubre passat i pregunta si es pot "mirar cap a una altra banda" davant la "brutalitat d'una policia contra la seva pròpia població".    La carta subratlla que les autoritats espanyoles han mostrat "la seva cara més autoritària, més insensible, menys democràtica, en definitiva, menys europea". I acaba afirmant que "estan en joc" els drets dels europeus, per la qual cosa demana al mandatari que la rebi que "condemni la violència", que "proposi una mediació europea" per solucionar el conflicte i que es "respecti la lliure decisió dels catalans".

Summary: L'ANC demana suport als ciutadans europeus per la democràcia i els drets humans


Els Mossos d'Esquadra investiguen què ha passat durant la mitjanit d'aquest dimecres al carrer Sort de l'Hospitalet de Llobregat (Barcelonès), on ha aparegut un jove amb un tret a la cuixa, segons ha avançat Ser Catalunya i ha confirmat l'ACN. Els Mossos van rebre un avís abans de la mitjanit que alertava que hi havia un jove estès a terra amb un impacte d'arma de foc. En arribar al lloc, els agents van trobar només el jove ferit, que va ser traslladat a l'hospital, on continua ingressat. De moment no hi ha detinguts i els Mossos continuen amb la investigació per esclarir què va passar i qui és l'autor dels trets.

Summary: Els Mossos investiguen els fets que van acabar amb un ferit per un tret a la cuixa a l'Hospitalet de Llobregat


Reus commemora enguany el 75è aniversari de la mort de l'il·lustre reusenc Eduard Toda i Güell amb l'Any Toda. En aquest context, l'Ajuntament de Reus ha presentat aquest dijous el programa 'Eduard Toda i Güell. Un reusenc polièdric", que comprèn exposicions, conferències i la projecció d'un documental que repassa la trajectòria de Toda i que abordarà la figura polifacètica de qui va ser cònsol, home de cultura, egiptòleg, bibliòfil i viatger. L'Any Toda té el suport de la Diputació de Tarragona i el Departament de Cultura de la Generalitat i s'inaugurà de manera oficial el 25 d'abril al Palau Bofarull de Reus, amb una conferència a càrrec del periodista Enric Calpena. L'alcalde de Reus, Carles Pellicer, ha presentat la programació acompanyat del president de la Diputació, Josep Poblet, i el director dels serveis territorials de Cultura de la Generalitat, Jordi Agràs, en una aula de l'Institut Salvador Vilaseca de Reus, l'antiga Escola Pia de la ciutat, en la qual Toda va coincidir com a estudiant amb Antoni Gaudí. La programació L'àmplia programació prevista durant els pròxims mesos inclou més d'una vintena d'actes, entre els quals hi ha l'exposició "Eduard Toda i Güell (1855-1941): de Reus al món", que es podrà veure al Museu de Reus del 22 de juny al 7 de gener, la mostra "Eduard Toda i (els) Güell", prevista a l'Arxiu de Reus del 10 de maig al 10 de juny, l'estrena oficial del documental "Les set vides d'Eduard Toda" al Castell-Monestir d'Escornalbou el 23 de juliol i un cicle de clubs de lectura a diferents biblioteques del Camp de Tarragona dedicats a l'obra escrita i la trajectòria d' Eduard Toda, que serà coordinat per l'autora del llibre 'Eduard Toda i Güell. La passió per la cultura', Jordina Gort Oliver. A més de Reus, l'Any Toda inclou actes i referències a dos dels escenaris clau de la vida d'Eduard Toda: Escornalbou i Poblet, que tindran un especial protagonisme durant tot aquest cicle. L'Any Toda no és el primer reconeixement que la ciutat fa al diplomàtic. L'Ajuntament de Reus li va dedicar un carrer de la ciutat i va disposar que el seu retrat figurés a la galeria de fills il·lustres. Des de fa 32 anys, un centre d'ensenyament reusenc porta el seu nom. El gener de 2005, arran del 150è aniversari del naixement, i en presència de diversos familiars d'Eduard Toda, es va descobrir una placa commemorativa de bronze, obra d'Artur Aldomà, a la façana de cal Navàs, al carrer de Jesús. Des d'aleshores s'han portat a terme diversos actes, conferències i exposicions commemoratius de l'efemèride –tant a Reus com a Escornalbou, Montblanc i Barcelona– i s'han publicat diversos llibres i articles sobre aquest personatge i la seva obra.

Summary: Reus inicia la programació de l'Any Toda per divulgar la figura i trajectòria d'Eduard Toda


La firma preveu crear 110 nous llocs de treball i arribar als 80.000 visitants, el doble que els actuals, en tres anys ACN Caldes de Malavella.-El PGA Catalunya Resort ha donat a conèixer més detalls del seu ambiciós projecte a tres anys que inclou la renovació de l'hotel de Caldes de Malavella (Selva), que obrirà aquest juny com a cinc estrelles, i la construcció d'un complex esportiu i recreatiu a uns terrenys annexos de 75 hectàrees a Vilobí d'Onyar (Selva). En aquest nou espai es construirà un estany artificial amb platja, una hípica, dos camps de futbol i rugbi i una vinya. Aquesta operació comptarà amb una inversió de 53 milions d'euros -33 s'han destinat a l'hotel- amb la idea de rellançar l'hotel i contribuir a la creació de llocs de treball i al turisme de qualitat a la zona. La firma preveu ampliar la plantilla i passar dels 240 empleats que té als 350 i doblar la xifra de visitants anuals i arribar als 80.000 d'aquí a tres anys.   Des del PGA Catalunya Resort es diu que aquesta operació vol "consolidar el posicionament de la marca com el primer ressort d'estil de vida d'Europa". Es preveu que en els pròxims tres anys s'inverteixin un total de 53 milions d'euros, que se sumen als 80 milions d'euros que la firma afirma haver destinat a infraestructures sense incloure el sector residencial.  El pla d'expansió inclou el rellançament del que havia estat l'antic Meliá Golf Vichy Catalán, que actualment és propietat de PGA Catalunya Resort. La reforma d'aquest hotel ha comptat amb una inversió de 33 milions d'euros i està previst que obri les portes aquest juny. Tindrà la categoria de cinc estrelles i s'ha dissenyat amb la idea d'oferir un allotjament de vacances únic i dels més prestigiosos del país com a ressort de golf.  El disseny ha anat a càrrec de l'interiorista Lázaro Rosa-Violán que ha buscat combinar el caràcter eclèctic i el luxe en aquest espai renovat. L'hotel tindrà 149 habitacions de diferents categories (des de l'estàndard fins a l'"executive suite"), piscina exterior amb servei de bar, centre de bellesa, gimnàs, vuit menjadors per a esdeveniments i reunions, un "lounge bar Bistrot" i un restaurant basat en la gastronomia mediterrània i internacional on els plats locals i la cuina catalana tindran un especial protagonisme.  Actualment PGA Catalunya Resort rep 40.000 visitants a l'any motivats per atractius de la zona com és la gastronomia, la cultura o la natura. El 2019  la firma preveu que aquesta xifra es pugui doblar, arribant als 80.000 per any. A més a més preveuen augmentar la plantilla i passar dels 240 que hi ha actualment als 350 en tres anys.  La nova zona esportiva a Vilobí d'Onyar El projecte també inclou la incorporació de 75 hectàrees a Vilobí d'Onyar, on hi anirà una vinya, una bodega i unes instal·lacions esportives amb una hípica i dos camps de futbol i de rugbi d'ús exclusiu per als residents i visitants del complex. La firma assegura que es farà "en sintonia" amb l'entorn natural. A més a més, els propietaris i turistes allotjats podran participar en la plantació i collita dels raïms i cultius. La sembra començarà aquesta primavera.    Les instal·lacions esportives es complementaran amb la construcció d'un llac artificial on es podran practicar esports aquàtics alhora que es crearà un club nàutic i de platja. Finalment, està previst que s'obri també una botiga gourmet amb productes locals de primera qualitat i dos clubs per a nens i joves amb diferents activitats i tallers.  Els inicis del PGA Catalunya Resort El projecte va començar fa més de dues dècades amb la idea de construir unes instal·lacions de golf de primer nivell i una zona residencial caracteritzat per un disseny "dinàmic i avantguardista". El complex de golf es va crear a principis dels anys 90 per la Professional Golf Association (PGA) entre que el club de golf es va fundar l'any 1999 amb els dos camps de competició ideats per grans noms d'aquest esport com Gallardo i Coles. Ha acollit torneig nacionals i internacionals, com l'Open d'Espanya de Golf el 2000 i el 2009, l'Stadium Course o el Tour Course i s'ha consolidat com a un dels atractius de la zona de Girona i la Costa Brava.  Actualment ofereix una selecció de parcel·les, cases unifamiliars, aparellades i apartaments d'alt nivell integrats en un entorn natural, que buscaven des dels seus orígens complementar els seus dos camps de golf amb un projecte residencial de luxe.

Summary: El PGA Catalunya Resort invertirà 53 milions d'euros en la reforma de l'hotel a Caldes i un nou complex esportiu